ป.ป.ช.ปัดหนุนรัฐออกหวยออนไลน์
ป.ป.ช.แถลงปัดไฟเขียว หวยออนไลน์ ระบุ แค่เสนอความเห็นต่อครม. 7 ข้อ ป้องกันทุจริตจัดสรรโควต้าสลาก
15 ต.ค. 2555

ป.ป.ช.แถลงปัดไฟเขียว หวยออนไลน์ ระบุ แค่เสนอความเห็นต่อครม. 7 ข้อ ป้องกันทุจริตจัดสรรโควต้าสลาก 




เมื่อเวลา 11.00 น. ที่สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) สนามบินน้ำ จ.นนทบุรี นายณรงค์ รัฐอมฤต รองเลขาธิการ รักษาราชการแทน เลขาธิการ ป.ป.ช. แถลงข่าว เพื่อทำความเข้าใจ ในข้อเสนอแนะเกี่ยวกับการแก้ไขปัญหา การทุจริตเกี่ยวกับการจัดสรรโควตา และการจำหน่ายสลากกินแบ่งรัฐบาล หรือ หวยออนไลน์ ว่า กรณีตามที่ปรากฏเป็นข่าวว่า ทาง ป.ป.ช. เห็นด้วยกับทางรัฐบาลในการให้มีหวยออนไลน์ ถือว่าเป็นความเข้าใจผิดทำให้ประชาชนเกิดความสับสน ทาง ป.ป.ช. ขอยืนยันว่า เรื่องของหวยออนไลน์ มีที่มาจากการที่ ป.ป.ช. ได้รับเรื่องร้องเรียน จากชมรมผู้ค้าสลากกินแบ่งรัฐบาลและเครือข่ายลอตเตอรี่เพื่อประชาชน ที่กล่าวหาว่า สำนักงานสลากกินแบ่งรัฐบาล สร้างความเดือดร้อนและไม่เป็นธรรม ในการจัดสรรโควตา เป็นระยะเวลานาน ทำให้มีการจำหน่ายสลากฯ เกินราคา รวมทั้ง มีนักการเมือง เจ้าหน้าที่รัฐ ที่เกี่ยวข้อง เข้าไปแสวงหาผลประโยชน์ที่มิควรได้โดยชอบตามกฎหมาย
นายณรงค์ กล่าวว่า กรณีนี้ ป.ป.ช. เห็นว่าเป็นเรื่องสำคัญ จึงได้ดำเนินการไต่สวนข้อเท็จจริงและได้มอบหมายให้ คณะอนุกรรมการฝ่ายมาตรการป้องกันการทุจริต ที่มีนายเมธี ครองแก้ว อดีตกรรมการ ป.ป.ช. เป็นประธานอนุกรรมการฯ ดำเนินการศึกษาวิเคราะห์และหาแนวทางแก้ไขปัญหา เพื่อป้องกันการทุจริตของเจ้าหน้าที่รัฐ และผู้มีส่วนเกี่ยวข้องกับการจัดสรรโควตาสลากฯ ทั้งนี้ ขอย้ำว่า กรณีนี้เป็นเรื่องสำคัญ ซึ่งทาง ป.ป.ช. จึงได้เสนอความเห็น และข้อเสนอแนะ เกี่ยวกับการจัดสรรโควตาและการจำหน่ายสลากฯเกินราคา จำนวน 7 ข้อ ต่อคณะรัฐมนตรี เพื่อให้มีการปรับปรุงการปฏิบัติราชการฯ ซึ่งข้อเสนอแนะที่เสนอต่อ ครม. ไม่ได้เป็นการสนับสนุนให้มีหวยออนไลน์ แต่เป็นแนวทางป้องกันปราบปรามการทุจริต การจัดสรรโควตาการจำหน่ายสลากกินแบ่งรัฐบาลในระบบออนไลน์
ด้าน นายสุทธินันท์ สาริมาน ผอ.สำนักมาตรการป้องกันการทุจริต กล่าวว่า ในการดำเนินการไต่สวนข้อเท็จจริงของ ป.ป.ช. ที่มีนายเมธี เป็นประธานอนุกรรมการนั้น ได้ทำการศึกษาแนวทางการแก้ไขปัญหา ซึ่งจากการวิเคราะห์ คณะกรรมการอนุฯ ได้พิจารณาข้อกฎหมาย หลักเกณฑ์ และวิธีการจัดสรรโควตา การจำหน่ายสลากกินแบ่งรัฐบาล จึงเสนอแนวทาง 7 ข้อ เพื่อแก้ไขปัญหา การขายเกินราคา อีกทั้ง ยังช่วยกำจัดการทุจริตในการจัดสรรโควตา ให้พ่อค้าคนกลาง ป้องกันการฟอกเงิน ของกลุ่มบุคคลที่มีผลประโยชน์ทางการและ เจ้าหน้าที่รัฐ ประกอบด้วย 1. สำนักงานสลากกินแบ่งรัฐบาล ต้องกำหนดนโยบายอย่างเป็นรูปธรรม โดยมีการกำหนดรูปแบบ ปริมาณสลาก ปริมาณเครื่องจำหน่ายสลากอัตโนมัติ ให้ชัดเจน โดยไม่พิจารณาเพียงแต่ผลประโยชน์ เฉพาะการเงินของรัฐเป็นหลัก ทั้งนี้ เพื่อประเมินผลดีและผลเสียของนโยบายดังกล่าว ทั้งทางเศรษฐกิจ สังคม และวัฒนธรรม
2. คณะกรรมการสลากกินแบ่งรัฐบาล ควรแถลงนโยบายการดำเนินงาน เพื่อให้เป็นไปตามหลักธรรมาภิบาล รวมทั้ง ควรเปิดเผยหลักเกณฑ์ และวิธีในการกำหนดส่วนลด ให้กับตัวแทนจำหน่าย เพื่อความโปร่งใสในการตรวจสอบ 3. การจัดสรรเงินที่คืนสู่สังคม ควรจัดสรรให้กับชุมชน ที่เป็นพื้นที่จุดจำหน่าย เพื่อเป็นกองทุนรณรงค์ต่อต้านการพนัน โดยเฉพาะการป้องกันไม่ให้เด็กและเยาวชนเข้าไปเกี่ยวข้องกับการบริโภคสลาก
นายสุทธินันท์ กล่าวต่อว่า สำนักงานสลากฯ จะต้องออกมาตรการในการห้ามจำหน่ายสลาก แก่เด็กและเยาวชน และควรมีหลักประกันว่า ไม่สามารถจำหน่ายสลากให้กับเด็กและเยาวชนได้อย่างจริงจัง รวมทั้ง ต้องกำหนดบทลงโทษตัวแทนจำหน่าย หากมีจำหน่ายสลาก ให้กับเด็กและเยาวชน ตลอดจนการติดตั้งเครื่องจำหน่ายสลาก ต้องไม่อยู่ใกล้วัดและโรงเรียน 5. สำนักงานสลากฯ ต้องกำหนดเป็นมาตรการอย่างเคร่งครัดว่า การจำหน่ายสลากด้วยเครื่องจำหน่ายอัตโนมัติ จะไม่นำเครือข่ายนี้ ไปขยายสินค้าการพนันในรูปแบบอื่น ๆ 6. สำนักงานสลาก ต้องวางมาตรการตรวจสอบป้องกันไม่ให้ผู้เกี่ยวข้องกับอาชญากรรม โดยเฉพาะ ผู้ที่เกี่ยวข้องกับขบวนการค้ายาเสพติด เข้ามาเป็นตัวแทนจำหน่าย และ 7. รายได้จากการจำหน่าย สลาก 3 ตัว 2 ตัว ด้วยเครื่องจำหน่ายสลากอัตโนมัติ (หวยออนไลน์) เมื่อหักส่วนลดให้ตัวแทนจำหน่ายแล้ว ควรมีการวางเป้าหมาย ในการนำเงินรายได้สุทธิ ในส่วนนี้ ไปใช้ประโยชน์ สาธารณะให้ชัดเจน
เมื่อถามว่า ข้อเสนอดังกล่าว ของ ป.ป.ช. เป็นเหมือนเครื่องรองรับให้ ครม. ไปดำเนินการออกหวยออนไลน์หรือไม่ นายณรงค์กล่าวว่า เจตนารมณ์ในการจัดทำข้อเสนอแนะดังกล่าว ต้องการเสนอต่อ ครม. โดยมีวัตถุประสงค์ เพื่อป้องกันและปราบปรามการทุจริต ไม่ใช่เรื่องที่ ป.ป.ช. เห็นด้วยหรือสนับสนุนให้มีหวยออนไลน์เกิดขึ้นแต่อย่างใด
เมื่อถามว่า รัฐบาลต้องดำเนินการตามข้อเสนอแนะ ทั้ง 7 ข้อ หรือไม่ นายณรงค์กล่าวว่า สิ่งที่ ป.ป.ช.เสนอแนะ รัฐบาลต้องนำไปพิจารณา ส่วนจะเห็นด้วยหรือไม่ ทางหน่วยงานและเจ้าหน้าที่ที่เกี่ยวข้อง ต้องนำไปพิจารณาว่า ข้อเสนอแนะของ ป.ป.ช. มีเหตุมีผล สามารถนำไปแก้ไขปัญหาได้หรือไม่
เมื่อถามย้ำว่า ข้อเสนอแนะทั้ง 7 ข้อ รัฐบาลต้องปฏิบัติตามอย่างเคร่งครัดหรือไม่ นายณรงค์กล่าวว่า คงไม่ใช่ แต่มองว่า สิ่งที่รัฐบาลจะดำเนินการมีส่วนเกี่ยวข้องกับเยาวชน ปัญหาการฟอกเงิน การกำหนดหลักธรรมาภิบาล ที่หน่วยงานภาครัฐควรจะต้องมี
เมื่อถามว่า หากรัฐบาลไม่มีการดำเนินตามข้อเสนอแนะทั้ง 7 ข้อ จะมีผลอย่างไร นายณรงค์กล่าวว่า ทั้งหมดเป็นเพียงข้อเสนอแนะ ถามต่อว่า รัฐบาลได้นำเอาข้อเสนอแนะทั้ง 7 ข้อ ไปเป็นข้ออ้างในการดำเนินการออกหวยออนไลน์ นายณรงค์กล่าวว่า ข้อเสนอแนะทั้ง 7 ข้อ ป.ป.ช. ต้องการเสนอแนะต่อรัฐบาลอยู่แล้ว แต่เป็นเรื่องที่รัฐบาล จะไปพิจารณาต่อว่า ข้อเสนอแนะทั้ง 7 ข้อ ดีและมีประโยชน์อย่างไร แต่ยืนยันว่า การออกหวยออนไลน์ ต้องอยู่ภายใต้เงื่อนไขและเสนอแนะทั้ง 7 ข้อ